text: صحّة شريبتك عمّ محمّد
  صحّة شريبتك ولدي
  أيّا تفضّل أقعد
  لا لا باش نعمل كاس تاي بالواقفة و ماشي
  شبيك لا باس؟ شبيك عارق و سوريتك محلولة و كذا؟
  تي ماو المرا داختلي مع شقّان الفطر...
  أه؟ لا باس؟؟؟
  إي، هي دوب ما هزّت مغرفة الشربة باش تحطّها في فمّها، و هي طاحت عالطاولة. رصّاتلي في صبيطار خير الدّين، و تحاليل و سيروم... ولّيت خلّيت بخذاها الولد في الصبيطار و هاني ماشي نجيبلها طرف حوايج و كرني الدواء مالدار
  آآآه... و آش قالّك الطّبيب؟ آش عندها؟
  براس بوك آش باش يطلع عندها؟ ماو مالصيام... مالصباح و هي تكلت في الكوجينة، و الدنيا شاعلة فيها النار، و هي صايمة، أكاهو... طاحلها السكر و الاّ الدم و الاّ ما نعرفش على بوها آش طاحلها جات ما في عينها بلّة
  أيّا ان شاء الله لاباس امّالا عمّ محمّد
  عيش ولدي، يعيّشك....،
  ........................،
  بفففففففففف......، لا لا ما عادش صايم أنا... آش الهمّ هاذا؟
  وسّع بالك عمّ محمّد، تو فيسع تصحّ المادام و ترجع للدار
  أيوااااه !!! يعيّش ولدي.....، لا عمّ محمّد، لا عمّ السّما... قتلك ما عادش صايم معناها ما عادش صايم.
  و حتّى حدّ لا عاد باش يصوملي في الدّار زادا، لا المرا لا الولاد... الواحد باش يولّي يلعب بصحّتو زادا؟ لا و الله حلو...
  أيّا خلّي نمشي توّا، نشوف ها المصيبة الّي عندي... شدّ خلّص القهواجي يعيش ولدي ما عادش وقت
  باهي برّا على روحك عمّ محمّد، و سلّم على خالتي عيشة، قلّها قالّك ولد بيرسا ان شاء الله لاباس
  يبلغ...
  صوت من تالي: استغفر الله يا ربّي...، عمّ محمّد جهِل فرد جهلة
  صوت آخر من تالي: و الاّ يمكن توّا مازال فين رجعلو مخّو... الله أعلم
  ـــــــــــــــــــــــــــــــــــــــــــــــــــــــــــــــــــــــــــــــــ
  قصّة حقيقيّة وقعت البارح في اللّيل....،
  عمّ محمّد صبح عازقو اليوم،
  خالتي عيشة مازالت في الصبيطار...، قالو تخرج اليوم